רמב"ם לעם

**רמב"ם לעם** הוא שמה של סדרת ספרי הרמב"ם שיצאה לאור בין השנים 1946 – 1964 בנוסח מוגה ועם פירוש תמציתי ועממי (ומכאן שמה). הסדרה כוללת את משנה תורה וספרים נוספים.

## היסטוריה
הרעיון להוציא את משנה תורה לרמב"ם עם פירוש עממי החל כיוזמה של הבנקאי יחיאל רבינוביץ' (ברב) מתל אביב (1880 – 1952), מייסד בנק אשראי, שהקים למטרה זו את הוצאת "ראשונים". הוא פנה לרב שמואל תנחום רובינשטיין מתל אביב (לימים רבה של גבעתיים) שיכתוב את הפירוש. את מלאכת העריכה ביצע מרדכי דב רבינוביץ'.

רבינוביץ' הספיק להוציא את שני הכרכים הראשונים, המדע (ה'תש"ו, 1946) ואהבה וכן את איגרות הרמב"ם, הקדמות הרמב"ם והפירוש למסכת אבות, בטרם הלך לעולמו בשנת 1952. המשך הסדרה יצא לאור על ידי מוסד הרב קוק בירושלים, בהובלת הרבנים מרדכי יהודה לייב זק"ש (עד לפטירתו בשנת 1963) ומשה רייך. הרב רובינשטיין כתב את הפירוש לספרי המדע, אהבה, נשים, הפלאה ושופטים, ושאר הספרים פורשו בידי רבנים אחרים (ראו להלן).

בכרך הראשון נדפסו הסכמותיהם של הרבנים הראשיים לישראל בן ציון מאיר חי עוזיאל ויצחק אייזיק הלוי הרצוג והרבנים איסר זלמן מלצר, מרדכי שלום יוסף פרידמן מסדיגורא-פשימשל, יעקב משה טולידאנו ויעקב משה חרל"פ.

הסדרה זיכתה את הרב רובינשטיין בפרס הרב קוק לשנת תשי"ח ובפרס הרב מימון לשנת תשמ"ו.

הסדרה יצאה במקור בשני פורמטים: גדול וכיס. כיום מופצת הסדרה בפורמט גדול בלבד.

## נוסח הרמב"ם
נוסח הרמב"ם ב"משנה תורה" תוקן על פי הדפוסים הראשונים וכתבי יד. החידוש העיקרי במהדורה הוא, שלראשונה הוגה "ספר המדע" על פי מהדורת חיימזון (ניו יורק תרצ"ז), המבוססת על כתב יד אוקספורד (Huntington 80) אשר הרמב"ם בעצמו חתם עליו "הוגה מספרי אני משה ברבי מימון ז"ל". בשאר ספרי משנה תורה מבוסס הנוסח בעיקר על נוסח הדפוסים המקובלים, כאשר בגוף הטקסט תוקנו בעיקר השמטות צנזורה והערות נוסח עלי כתבי היד ודפוסים ראשונים הובאו בהערות השוליים.

חידוש נוסף במהדורה הוא שלראשונה נוקד כל הטקסט (מלאכת הניקוד נעשתה בידי מרדכי דב רבינוביץ').

## הפירוש
הפירוש הצמוד לדברי הרמב"ם שונה מהפרשנים הקלאסיים בכך שהוא פירוש קצר ועממי שנועד להסביר את דברי הרמב"ם לפי פשוטם, מבלי לנסות לפלפל בדבריו או ליישב קושיות, מתוך מגמה להנגיש את ספרי הרמב"ם לציבור הרחב, גם לכאלו שאינם בעלי השכלה תורנית גבוהה. כמו כן מצוינים בפירוש חלק מהמקורות לדברי הרמב"ם ולעיתים גם מקבילות לדברים שכתב הרמב"ם במקומות אחרים, לרבות במורה הנבוכים.

## כרכי הסדרה
[ממוזער|200px|[ספר שופטים (משנה תורה)|ספר שופטים ממשנה תורה והקדמות הרמב"ם לפירוש המשנה (כרכים י"ז ו-כ' בהתאמה) מתוך סדרת "רמב"ם לעם" בעיצוב הישן]]
הסדרה כוללת עשרים כרכים:
* ספר המצוות מתורגם מחדש על ידי הרב יוסף קאפח. ד"ר משה גושן-גוטשטיין ערך לשונית את התרגום. בעריכת הרב מרדכי יהודה לייב זק"ש. ירושלים תשי"ח.
* משנה תורה:
**ספר המדע – מפורש על ידי הרב שמואל תנחום רובינשטיין. מהדורה ראשונה, תל אביב ה'תש"ו.
**ספר אהבה – מפורש על ידי הרב שמואל תנחום רובינשטיין.
**ספר זמנים א – מפורש על ידי הרב נתן צבי פרידמן ופרופ' צבי מאיר רבינוביץ'. ירושלים תשי"ז.
**ספר זמנים ב – מפורש על ידי הרב נתן צבי פרידמן (הלכות: שביתת יום טוב, שקלים, תענית, מגילה וחנוכה וחלק מהלכות חמץ ומצה), הרב ישראל בארי (הלכות: שופר, סוכה ולולב וחלק מהלכות חמץ ומצה) וד"ר אברהם ארזי (הלכות קידוש החודש). ירושלים תשי"ז.
**ספר נשים – מפורש על ידי הרב שמואל תנחום רובינשטיין. ירושלים תשי"ח.
**ספר קדושה – מפורש על ידי הרב אריה קרלין. בעריכת הרב משה רייך. ירושלים תש"ך.
**ספר הפלאה – מפורש על ידי הרב שמואל תנחום רובינשטיין. ירושלים תשי"ט.
**ספר זרעים – הלכות כלאים עד הלכות תרומות מפורשות על ידי הרב אריה קרלין, הלכות מעשר עד הלכות שמיטה ויובל מפורשות על ידי הרב חיים פרדס. ירושלים תשכ"ב.
**ספר עבודה – מפורש על ידי הרב שלום דב מנדלסון (הלכות בית הבחירה, כלי המקדש וחלק מהלכות ביאת המקדש), הרב זבולון זק"ש (חלק מהלכות ביאת המקדש, הלכות איסורי מזבח, מעשה הקרבנות ותמידין ומוספין) והרב משה רייך (הלכות פסולי המוקדשין, עבודת יום הכיפורים ומעילה). בעריכת הרב מרדכי יהודה לייב זק"ש. ירושלים תשכ"ג.
**ספר קרבנות – מפורש על ידי הרב זבולון זק"ש. ירושלים תש"ך.
**ספר טהרה כרך ראשון – מפורש על ידי הרב משה רייך. תשכ"ב.
**ספר טהרה כרך שני– מפורש על ידי הרב משה רייך. תשכ"ד
**ספר נזיקין – מפורש על ידי ד"ר אברהם ארזי. בעריכת הרב משה רייך. תשי"ט
**ספר קניין – מפורש על ידי הרב פרופ' שמחה בונם אורבך. בעריכת הרב מרדכי יהודה לייב זק"ש. תשי"ט.
**ספר משפטים - מפורש על ידי הרב יעקב כהן (הלכות שכירות וחלק מהלכות מלווה ולווה) והרב משה רייך (הלכות שאלה ופיקדון, טוען ונטען, נחלות וחלק מהלכות מלווה ולווה). ירושלים תשכ"ד.
**ספר שופטים - מפורש על ידי הרב שמואל תנחום רובינשטיין. ירושלים תשכ"ב.
* פירוש למסכת אבות מתוך פירוש המשנה לרמב"ם בתרגום אבן תבון, מבואר על ידי מרדכי דב רבינוביץ'. מהדורה ראשונה (בתוספת פרק "קניין תורה" עם פירוש המיוחס לרש"י) תל אביב תש"ט. מהדורה שנייה ירושלים תשכ"א.
* הקדמות הרמב"ם - כולל את הקדמתו לפירוש המשנה, הקדמתו למסכת אבות ("שמונה פקים") והקדמתו לפרק חלק. מפורש על ידי מרדכי דב רבינוביץ'.
* איגרות הרמב"ם - (תל אביב ה'תשי"א) כולל את איגרת השמד, איגרת תימן ואיגרת תחיית המתים מבוארות. כולל מבוא מקיף "תולדות הרמב"ם" מאת מרדכי דב רבינוביץ'. הוצאת כרך זה התעכבה מהמתוכנן בשל ציפיית המערכת להדפסת איגרות הרמב"ם במהדורה מדעית על ידי חברת מקיצי נרדמים, אולם לבסוף הוחלט להתבסס על הנוסח הנדפס.

## קישורים חיצוניים
* 
* 
* 

## הערות שוליים

*
קטגוריה:פרשני הרמב"ם
קטגוריה:משנה תורה
קטגוריה:כתבי רמב"ם
קטגוריה:ספרי מוסד הרב קוק